**доклад ЗА ДЕЙНОСТта НА НАРОДНО ЧИТАЛИЩЕ**

**„Пенчо Славейков 1983“ – град Бургас за 2021 година**

Читалище "Пенчо Славейков 1983" се намира на територията на жилищен комплекс „Славейков“ с население около 38 000 души в град Бургас. Работи за удовлетворяване потребностите на гражданите, свързани с развитие и обогатяване на културния живот, социалната, образователна и творческа дейност в населеното място. Представлява устойчива, гъвкава, демократична институция с добро име сред местната общност с богати информационни ресурси, опит в организиране на културни, образователни и информационни прояви; опит в работа с различни възрастови, социални и етнически групи, надежден партньор.

НЧ „Пенчо Славейков 1983” е разпознаваемо от общността като зона за личностно усъвършенстване, за създаване и разпространяване на духовни ценности, за развиване на творческите способности, за изграждане на висок художествен вкус, за удовлетворяване на културни и образователни потребности. Жив, активен център, който съчетава традицията с новите идеи; център за знания, художествено творчество, информация и култура.

ОСНОВНИ ЦЕЛИ

1. Развитие и обогатяване на културния живот, социалната и образователната дейност в населеното място. Разширяване съдържателния и социалния обхват на читалищната дейност, за привличане на по-широк кръг хора от общността.
2. Разширяване на знанията на гражданите и приобщаването им към ценностите и постиженията на науката, изкуството и културата.

3. Възпитаване и утвърждаване на националното самосъзнание.

4. Осигуряване на достъп до информация, на по-добра и съвременна образователна, културна, социална и информационна среда.

5. Популяризиране и опазване на културно-историческото наследство и националните традиции.

6. Създаване на възможности за личностна изява

7. Поддържане на активно партньорство с общинската администрация, неправителствени организации, учебни заведения, други културни институти и бизнеса

**Читалището реализира тези цели със следните свои**

1. ДЕЙНОСТИ:

Основните дейности на НЧ " Пенчо Славейков 1983" се развиват в три основни области – библиотечно-информационна, художествено творческа и образователна, културно просветна.

*Библиотечната дейност* е основна за НЧ «Пенчо Славейков 1983». Библиотеката е с фонд наброяващ 33 959 библиотечни единици, като за 2021 г. са набавени 356 тома за 4446,00 лв. Регистрирани са 1287 потребителя – деца, работници, специалисти и пенсионери.. Библиотечните процеси са автоматизирани от 2006 г. в три модула – обработка на книги, обслужване на читатели и каталози. Осигурява се свободен, неограничен и равен достъп до информацията, вкл. интернет.

Библиотечната дейност се осъществява чрез:

- Ежедневно проучване на читателските търсения и обзор на

предлагането на книжния пазар

- Комплектуване на новопостъпилата литература - в зависимост от читателските търсения и от профила на библиотеката

- Обработка и класиране

- Текущо поддържане на фонда: Организиране, прочистване, съхраняване и предоставяне за ползване

- Обслужване на читателите

- Масова работа в библиотеката

Първостепенна грижа е пълното удовлетворяване интересите на читателите ни, както със средства от бюджета, така и по програми. Всяка година се кандидатства за допълнително финансиране на библиотеката чрез програма „Българските библиотеки – съвременни центрове за четене и информираност” към Министерство на културата. Проектните ни предложения винаги са били одобрявани от комисията, като това само по себе си e показателно за качеството на нашата работа. За 2021 г. проектът ни е на стойност 1619,95 лв.

От началото на миналата година до настоящия момент се утвърди нашата опитност да работим при спазване на противоепидемиологичните мерки, без това да носи сътресения – карантиниране на върнатите книги, дезинфекция, недопускане на повече от двама ползватели и пр. според изискванията.

Масовата работа в библиотеката силно се влияе от противоепидимиологичните мерки. Част от нея пренесохме в интернет пространството, а друга част, въпреки ограниченията успяхме да осъществим. С бюджетни средства се закупи мултимедиен прожектор, който беше много необходим за работата в библиотеката при осъществяване на библиотечните прояви.

Грижата за сградата и респективно за помещенията, в които се намира библиотеката и библиотечните хранилища също е водеща за нас. През 2021 г. със собствени средства на читалището и средства от бюджета се извършиха ремонтни работи в хранилището.

Въпреки превратностите на съвремието ни осъзнахме, че библиотеката е много необходима на общността – за радост не наблюдаваме голям отлив на читатели. Това е една от многото читалищни дейности, които остават жизнени и нужни.

*Художествено творческа и образователна дейност*

Към читалището работят: музикална школа с класове пиано, акордеон и китара, школа по рисуване, моделиране и керамика, битов хор, организират се курсове по български език и литература.

Битовият хор „Самодивски огън” представя читалище „Пенчо Славейков 1983” в множество концерти, фестивали и конкурси: Хорът спечели първо място в седемнадесети музикален фестивал "Фолклорен изгрев" - гр. Варна, отлично се представи на фолклорен фестивал "Атлиманска огърлица", в Национален фолклорен фестивал в с. Сладун - Хасковска област спечели Специалната награда на името на Кичка Савова - патрон на фестивала, участва и в Национална фолклорна среща ''Китен и приятели" и фолклорен фестивал "С песните на Комня Стоянова" - гр. Средец.

Тук с Община Бургас сме в партньорство, тъй като тя предоставя на колектива помещение, в което да се репетира, защото читалището се намира в подблоково пространство и работата на хора би създала неудобство на живущите. От бюджета се покрива хонорара на ръководителя, с когото се сключва граждански договор, хонорари на съпровождащи инструменталисти, пътни разходи, такси участие, извършва се и организационната работа по участията. От спонсорски средства и лични средства на участниците се осигуряват костюми.

Работата в музикалната школа се обезпечава частично от бюджета и частично от таксите, които се събират. Увеличения брой на децата и обстоятелството, че заниманията се провеждат и през лятото, доведе до необходимостта реорганизиране на пространствата в читалището, което наложи от своя страна извършването на ремонтни дейности в част от сградата – смяна на дограми, поставяне на окачени тавани за подобряване на енергийната ефективност и с цел обезшумяване, боядисване.

Школата по рисуване, моделиране и керамика е едва на четири години, но успешно ни представя пред общността и радва и събира деца с интереси в областта. Възпитаниците й участват в местни и национални конкурси. Финансира се от бюджета на читалището, който не е достатъчен школата да бъде изцяло оборудвана с всичко необходимо за завършване на творческия процес, но се обезпечава хонорара на ръководителя, осигуряват се материали. Подмени се част от обзавеждането.

За да удовлетворим потребностите на общността, от тази учебна година стартирахме курсове по български език и литература в помощ на учениците от пети до седми клас. Към момента е сключен граждански договор с преподавател по БЕЛ и заниманията се провеждат регулярно.

*Културно просветна дейност*

Културните прояви, които най-общо разделяме за деца и възрастни провеждаме в зависимост от обстановката към дадения момент.

За възрастни:

* Концерти на открито с творчески ателиета и базар
* Творчески матинета
* Литературни вечери – представяния на книги, срещи с автори, четения
* Изложби

За деца:

* Детски празници
* Изложби, конкурси
* Дискусии и лекции
* Представяния на книги, срещи с автори
* Мултимедийни презентации, свързани със събития, празници, автори, книги

Финансират се от държавната субсидия и от общинския бюджет. За съжаление заради мерките отпаднаха две големи прояви на открито в комплекса, които бяха залегнали в културния план на Община Бургас и се финансират от общинския бюджет. Вместо тях, в края на годината се реализира второ издание на конкурс за талантливи деца „Коледни звездици“, който се провежда в електронна среда. Конкурсът за илюстрация „Книжки и рисунки“ обявяваме в Седмицата на детската книга, а отчитаме в деня на Светите братя Кирил и Методий – 11 май. Срещи с деца и ученици в библиотеката, литературни игри, изложби, конкурси, възстановки на различни обичаи, са други традиционни форми в нашата културно просветна дейност, която въпреки трудностите в момента успяваме да осъществим. Пета поредна година списваме вестник „Славейково слово“, с редактор - поетът Борис Бухчев, който разпространяваме безвъзмездно сред нашите ползватели.

За извършване дейността си в обществена полза средствата на НЧ „Пенчо Славейков 1983“ от държавния бюджет и собствени приходи за 2021 г. се разходваха както следва:

от държавната и общинска субсидия:

|  |  |  |  |
| --- | --- | --- | --- |
|  | **ПРИХОДИ** | **ПЛАН** | **ОТЧЕТ** |
| 1. | Субсидия по стандарт | 59028,00 | 59028,00 |
| 2. | Субсидия от общинския бюджет (финансиране по културен календар) | 1100,00 | 1100,00 |
|  | **ВСИЧКО ПРИХОДИ** | 60128,00 | 60128,00 |
|  | **РАЗХОДИ** | **ПЛАН** | **ОТЧЕТ** |
| 1. | Фонд работна заплата | 35590,00 | 35590,00 |
| 2. | Осигурителни вноски | 6779,00 | 6779,00 |
| 3. | Културни прояви - разходи по план сметка | 1100,00 | 1100,00 |
| 3а. | Културни прояви - разходи извън план сметката | 1015,00 | 1015,00 |
| 4. | Книги и библиотечни материали | 2288,00 | 2288,00 |
| 5. | Курсове и школи | 4273,00 | 4273,00 |
| 6. | Любителски състави | 1347,00 | 1347,00 |
| 7. | Канцеларски материали и др. материали | 216,00 | 216,00 |
| 8. | Вода, горива и енергия | 2390,00 | 2390,00 |
| 9. | разходи за външни услуги - телефон, интернет, транспортни разходи, СОТ, счет. услуга и др. | 1167,00 | 1167,00 |
| 10. | Разходи за текущи ремонти | 3293,00 | 3293,00 |
| 11. | Разходи за командировки | 0,00 | 0,00 |
| 12. | Обзавеждане | 247,00 | 247,00 |
| 13. | Платени данъци и такси | 0,00 | 0,00 |
| 14. | Други: | 423,00 | 423,00 |
|  | **ВСИЧКО РАЗХОДИ** | 60128,00 | 60128,00 |

СОБСТВЕНИ ПРИХОДИ 2021

|  |  |  |  |
| --- | --- | --- | --- |
| **№** | **дейност** | **ПРИХОД** | **РАЗХОД** |
|  | Библиотечни такси | 2697,00 |  |
|  | Школи | 7073,00 |  |
|  | Членски внос | 1350,00 |  |
|  | Дарения | 2025,74 |  |
|  | Проект МК | 1619,91 |  |
|  | Други | 100,00 |  |
|  | Проект МК |  | 1619,97 |
|  | Дарения книги |  | 1881,98 |
|  | Заплати |  | 1130,00 |
|  | Осигуровки |  | 213,80 |
|  | Материали |  | 303,41 |
|  | Външни услуги |  | 1801,55 |
|  | Други |  | 23,00 |
|  | Школи |  | 2925,80 |
|  | Ел. енергия |  | 334,60 |
|  | **Общо:** | **14865,65** | **10234,11** |

Председател:

Т. Петрова